Kommer oor toename in plaasaanvalle in AddoArgieffoto (Foto: tung256/Pixabay) Die toenemende getal plaasaanvalle in die Addo-polisiëringsdistrik in die Oos-Kaap is ŉ kwessie wat dringend aangespreek moet word. Veertien van 74 plaasaanvalle die afgelope jaar het in dié gebied plaasgevind. Bobby Stevenson, DA-LP, het gesê die rooi ligte flits al ŉ geruime tyd. “Vrydag se aanval word ten sterkste veroordeel,” het Stevenson gesê. Maroela Media het vroeër berig twee persone is Vrydagaand beseer tydens ŉ gewapende rooftog by ŉ gastehuis op ŉ plaas buite Addo. Vyf gaste het omstreeks 20:35 in die braaigebied van die gastehuis gesit toe een van die gaste ŉ groep van vyf verdagtes opgemerk het. Die rowers het skote op hulle gevuur en twee van die gaste is beseer. “Ek het verlede maand reeds deur ŉ parlementêre vraag my kommer uitgespreek oor die getal plaasaanvalle in die Addo-gebied,” het Stevenson bygevoeg. “Ek wou weet watter stappe die polisie doen om landelike veiligheid in die gebied op te skerp.” In reaksie op Stevenson se vraag het LUR Weziwe Tikana Gxothiwe onthul dat plaasaanvalle in die gebied van nege in die 2018/19- finansiële jaar tot 14 in 2019/20 toegeneem het. “Hierdie aanval is nóg ŉ waarskuwingsvlag van die toenemende gewelddadige misdaad in landelike gemeenskappe in die Oos-Kaap en benadruk die dringende behoefte dat die SAPD sy pogings moet verskerp oor landelike veiligheid en om kwesbare gemeenskappe te beskerm.” Stevenson het gesê hy sal weer die kwessie met die provinsiale kommissaris aanroer. “Die polisie moet alles in sy vermoë doen om hierdie misdadigers aan te keer. Dit is onaanvaarbaar dat daar die afgelope twee jaar nie enige suksesvolle vervolgings was vir plaasaanvalle in die gebied nie, soos wat die LUR in sy antwoord bevestig het.” Die Demokratiese Alliansie glo die volgende stappe moet gedoen word om landelike veiligheid op te skerp: “Ek benadruk my versoek vir ŉ beraad oor landelike veiligheid in die Oos-Kaap. Ons moet lewens beskerm. Dit sluit voedselsekuriteit en toerisme in,” het Stevenson gesê.